पोटो हो
पोटो हो या पोटो सरदार एक भारतीय स्वतंत्रता सेनानी थे जिन्होंने 1837 में हो आदिवासियों के साथ ब्रिटिश ईस्ट इंडिया कंपनी के विरुद्ध विद्रोह किया था। वे ब्रिटिश शासन के खिलाफ वर्तमान झारखण्ड के सेरेंगसिया घाटी युद्ध के नायक थे। पोटो हो जगन्नाथपुर के राजाबासा गांव के निवासी थे। पोटो हो ने 18 नवंबर 1837 को टोंटो प्रखंड की सेरेंगसिया घाटी में अंग्रेजी फौज के साथ हुए भीषण छापामार युद्ध का नेतृत्व किया था। पोटो सरदार और उनके साथियों को कुचलने के लिए ब्रिटिश कंपनी ने कैप्टन आर्मस्ट्रांग को 400 फायरमैन, 60 घुड़सवार और 2 बंदूकों की टुकड़ी सौंपी गई थी। अंग्रेजों की सहायता के लिए सरायकेला के जमींदार ने अपने 200 पाइक (सिपाही) भी भेजे थे। 8 दिसंबर 1837 को पोटो हो, नारा हो, पांडुआ हो, बोड़ाय हो और बोड़ा हो सहित 25 साथियों को गिरफ्तार कर लिया गया था। 1 जनवरी 1838 को पोटो हो, नारा हो और बोड़ोय हो को जगन्नाथपुर में एक पेड़ पर फांसी दी गई। 2 जनवरी 1838 को बोड़ा हो और पांडुआ हो को सेरेंगसिया गांव में फांसी दी गई।